Julytės kiškelis

 Julytė gavo dovanų gražų kiškelį. Taip gražiai pagamintą, kad atrodo, kaip gyvą. Julytė labai mėgo savo kiškelį, nuolat su juo žaidė: pasitupdys kur, lapais šeria arba liepia šokinėti.

 Kartą, palikus kiškį kieme, pati nubėgo vandens atsigerti. Bėgo per kiemą šuniukai Ručkis ir Dručkis. Pamatė kiškelį, tuojau šoko prie jo: vienas pačiupo už kojelės, kitas už auselės ir ėmė tampyti. Būtų visai sugraskę, tik Julytė atbėgo ir kiškelį apgynė.

 Sužeistą kiškelį verkdama nunešė mamai, kad pagydytų. Mama auselę susiuvo, kojelę ištiesino, kailelį sulopė.

 Julytė vėl žaidžia savo kiškeliu, tik vieno jau nepalieka. (90ž.)

Pagal P.Mašiotą

Obelis ir kriaušė

 Sode augo greta obelis ir kriaušė.

 Mergaitė dažnai atbėgdavo po tais medžiais vaisių pasirinkti.

 Ėmė ir susiginčijo obelis ir kriaušė. Obelis sako:

* Mergaitė labiau mėgsta mano obuolius.

Kriaušė gi sako:

* Ne, ji labiau mėgsta mano kriaušes.

Susitarė paklausti pačios mergaitės.

Mergaitė galvojo, galvojo ir negalėjo pasakyti. Kai suvalgo rūgštų obuolį, tai nori saldžios kriaušės. Kai suvalgo saldžią kriaušę, tai ieško rūgštaus obuolio. (62ž.)

Pagal P.Mašiotą

4kl.

Gulbės ežere

Prie miško gražiame ežere apsigyveno gulbės. Jos plaukiojo išdidžios. Visi saugojo šitų gulbių ramybę ir laukė prasikalant mažų gulbiukų.

Kartą po darbymečio vyrai paleido du arklius prie ežero atsigerti. Nuėjo tie arkliai prie ežero ir geria. Staiga iš nendryno išniro gulbinas ir puolė geriančius arklius. Kaštanius paėjo toliau ir atsigėrė. Balčiui gulbinas neleido nė prie vandens prieiti. Baltis eina krantu, gulbinas stačias atsistoja ir rėžia jam sparnais per galvą.

Gulbėms nepatinka nei balti paukščiai, nei balti gyvuliai.(66ž.)

Pagal R.Budrį

Gervės kepurė

Gervė yra didelė spanguolių mėgėja. Tad nuo senų senovės, kas rudenį ruošdamasi į kelionę, ji prisirauna kuokštelį raudonų uogų, užsideda jas ant galvos – bus ko aukštybėse palesti. O padebesiuose skrendant visko pasitaiko. Tai kokia paklydusi žvaigždė spygliu spanguolę užkliudo, tai speigas ledo nageliais uogą sugnybia. Ir sunkias į gervės pakaušio plunksneles raudonas spanguolių skystimėlis.

Per tūkstančius metų gervės pakaušis taip paraudo, kad dabar nei nulupsi, nei nušveisi. O žmonės tą raudoną dėmelę gervės kepure vadina. Kiti tvirtina, jog tai ne kepurė, o karūna. (83ž.)

Pagal L.Gutauską

Iš ko susideda metai

Jeigu paklaustumėte mamyčių, tėvelių, senelių, kaimynų, mokytojų, iš ko susideda metai, kiekvienas atsakytų vis kitaip.

-Metus sudaro pavasaris, vasara, ruduo ir žiema,-sakytų vieni. Tikra teisybė.

-Metuose yra dvylika mėnesių,- paaiškintų kiti. Ir tai yra tikra teisybė.

-Metai- tai valandos, minutės ir sekundės, - pareikštų treti. Tai taip pat teisybė.

Bet metai susideda iš gerų darbų, atliekamų ir žiemą, ir vasarą, ir gegužės ir spalio mėnesį, kiekvieną valandą ir minutę. Tikra teisybė. (72ž.)

 Pagal V. Bendoraitį

2kl.

Pamoka

 Sode apsigyveno varnėnai. Inkile tilpo tėtis, mama ir keturi vaikai. Soduose, daržuose pluša žmonės. Neatsilieka ir varnėnai. Tik mažasis Neramutis tinginiauja. Jis net savo inkilo nenori valyti. Varnėnukas svajoja apie kitus namus. Tėvai piktai subarė sūnų ir privertė imtis darbo. (40ž.)

Sniegena

 Sniegena- mielas mūsų krašto paukštelis, labai puošnus, ypač patinėlis. Jo visa papilvė raudona, turi juodą kepuraitę ir buką juodą snapelį. Jos minta kadagių ir šermukšnių uogomis, lesa drebulės ir kitų medžių pumpurus. (32ž.)

Lokys smaguris

 Kartą girioje gyveno lokys. Užsinorėjo senasis smaguris medaus. Tursena lokys mišku. Štai ir avilys. Lokys nukėlė dangtį ir įkišo leteną į avilį. Sulėkė bitelės. Jos ėmė ginti savo namus, gelti užpuolikui. Lokys gynėsi ir nudūmė tolyn į girią. (38ž.)

Luko draugai

Lukas augina triušius. Jų ausytės ilgos ir stačios. Uodegėlės trumpos. Kailiukai švelnūs.

Berniukas juos šeria kopūstais ir morkomis. Atneša ir žolės. Paduoda vandenėlio. Mažiukai greitai auga. Lukas myli savo triušiukus.(30ž.)

3kl.

Palijus

Smagiai palijo. Danguje sužibo laumės juosta. Vaikai, pasiraitoję kelnes, išbėgo pro vartus.

Pirmą balutę perėjo kaip gandrai, aukštai kojas kėlė. Antroje pabraidė, padarė tušku pliušku. Paskui pasileido kaip kiškiai bėgti, balas taškydami.

Pribėgę griovelį, ėmė tvenkinius tvenkti.

Grįžo, baltai švariai kojas ir rankas nusiplovė. Tik drabužėlius sušlapo, purvais aplipo. Gavo barti, bet nesmarkiai. (53žodžiai)

Pagal P.Mašiotą

Dainorėliai

 Vis anksčiau pateka saulutė. Suvirpa visa padangė nuo vieversių čirenimo. Jie aukštai pakyla dangaus žydrynėje ir dingsta iš akių. Kartu su jais aukštyn kyla daina. Ji susilieja su upokšnių čiurenimu. Malonus jausmas užlieja širdį. Koks pavasaris be dainorėlių vieversėlių?

 Maloniai žvelgia į dainorėlius artojai. Jau laikas žemelę arti, grūdus berti.(50ž.)

Pagal V.Račkaitį

Beržų sėklos

 Pasiūbuoja vėjas eglių kankorėžius, tarsi pasvarina ant savo delnų. Ir nuskrieja jis į beržyną.

 Beržų žirginiai jaus pavirto sėklomis. Linguoja nuo vėjo beržai ir lyg būrys sėjėjų beria sėklas. Pilnas oras beržo sėklų. Krinta sėklos ant žemės ir akmenų, ant stogų ir į upę. Jos ieško vietos nutūpti ir sudygti. (50ž.)

Pagal V.Račkaitį

5-7kl.

Ieva

Mažoji Ieva paklausė vyresniosios sesutės:

-Ką reiškia mano vardas? Kas tai yra ieva?

Monika atsakė:

-Ieva – tai krūmas. Jis žydi baltais žiedais ir stipriai kvepia. Vieniems jo kvapas labai patinka, kitiems nuo jo įskausta galvą. Visai kaip nuo tavo įkyrumo.

Mažoji sesutė pradėjo prašyti, kad Monika parodytų jos bendravardę. Sesutės nuėjo keliu ieškoti ievos. Praėjo miestelį, mokyklą. Paskui Jiesios upės pakrantėj pamatė baltai žydintį krūmų. Jie skleidė svaigų saldų kvapą.

 -Tu man melavai. Jie visai nėra bjaurūs,-pasipiktino Ievutė.

-Taip, jie nuostabūs ir puikiai kvepia. Tik nepjauk šakų, nes vis tiek kambaryje jų negalima merkti- kvapas per stiprus. Gali apsvaigti galva. (105ž.)

Erškėtrožė

 Kadaise po pasaulį skraidė ragana ir ieškojo savo sūnums žmonų. Merginos jos labai bijojo ir ėjo pas burtininką pagalbos prašyti. Burtininkas jas pavertė baltažiedėmis erškėtrožėmis su aštriais spygliais. Ragana, tai pamačiusi, norėjo nuskinti vieną, bet susibadė pirštus. Jos kraujas aptaškė baltą rožės žiedą. Iš skausmo ragana paleido rožę ir nuskrido.

 Rožės vėl buvo atverstos į mergaites. Tik tą rožę, kurios žiedas buvo aptaškytas raganos krauju, burtininkas paliko gėle. Tegul jos raudonas žiedas visada primins raganos darbus.

 Ir dabar erškėtrožė žydi raudonais žiedais, o aštriais spygliais ginasi nuo tų, kurie nuskinti jos žiedus. (92ž.)

Latvių pasaka

Kaip mūsų soduose vyšnia atsirado

 Vieną pavakarę vaikščiojo tėvulis po žalią girią ir išgirdo vaitojant. Žiūri- nieko nematyti. Pradėjo klausyti, kas dejuoja. Atsiliepė vyšnia. Tėvulis nustebo, ko žaliai vyšniai reikia.

 Vyšnelę toks liūdnumas apėmė, net pravirko:

 -Kaip aš neverksiu, kad praaugo mane visi medžiai, nemato saulės mano žiedeliai. Kaip uogeles megzti, žalias nokinti?

 Tėvelis ir sako nuliūdusiai vyšniai:

* Kaip aš medžių šakeles praskinsiu, kad su saulę šviesią pamatytum?
* Nekliudyk medžių, bet ir manęs čia nepalik!
* O kur aš tave vargšę dėsiu?- klausia žmogus.
* Kur pats būsi, ten ir mane padėsi. Aš tau baltais žiedeliais žydėsiu,

saldžias uogeles sirpinsiu- bus gražu pažiūrėti, širdžiai atsigauti.

 Parsinešė žmogus vyšnią, savo kieme pasodino. (110ž.)